Ouers doen stappe ná kind (2) in hospitaal sterfZoey Beckmann. Foto: Facebook Die Noord-Kaapse egpaar wie se tweejarige dogtertjie verlede week in ŉ staatshospitaal in Kimberley gesterf het, minder as ŉ dag nadat sy opgeneem is, gaan met regsaksie teen die provinsiale departement van gesondheid begin. Jo-Ann Beckmann het Sondag in ŉ roerende inskrywing op haar Facebook-blad vertel hoe hul dogter, Zoey, die oggend van 24 Januarie in die hospitaal opgeneem is. Sy verduidelik dat Zoey gebraak het en dat haar maag erg geloop het. Volgens Beckmann was dokters vir meer as twee en ŉ half uur lank by die hospitaal besig met papierwerk terwyl Zoey al hoe swakker geword het. Beckmann beweer eers nadat Zoey bewusteloos geraak het, het dokters vir haar ŉ binneaarse oortapping toegedien. Beckmann beweer ook dat Zoey ŉ allergiese reaksie vir die antibiotika wat vir haar gegee is getoon het. “Die suster het vir haar antibiotika ingespuit. Onmiddellik het Zoey se hand bloedrooi geword met groot wit blase. Die suster het ophou spuit en die dokter gaan roep om te kom kyk. Die dokter spuit sowaar [die antibiotika] weer in,” het Beckmann in haar Facebook-inskrywing geskryf. Sy beweer nagpersoneel by die hospitaal wat Zoey se behandeling by die dagpersoneel oorgeneem het, het gesê die binneaarse oortappings wat Zoey deur die dag toegedien is, het “nie gewerk nie” en moes “vervang word”. Beckmann het vroeër aan Maroela Media gesê dat dokters aan hulle gesê het dat algehele dehidrasie en skok die oorsaak van haar dood was. Volgens Beckmann glo sy en haar man, Edward, dat die hospitaalpersoneel nalatig opgetree het en dat dit die oorsaak van hul kind se dood was. Die egpaar het ŉ amptelike klagte by die Noord-Kaapse departement van gesondheid ingedien en is tans besig met regstappe. Zoey Beckmann. Foto: Facebook Lebogang Majaha, woordvoerder van die departement, het aan Maroela Media gesê dat die departement ŉ formele ondersoek na Zoey se dood van stapel gestuur het. “Die proses is reeds aan die gang en behoort binne die volgende drie tot vier weke afgehandel te wees,” het hy gesê. “Die familie sal die uitslae van die ondersoek skriftelik ontvang. Weens die sensitiwiteit van die ondersoek sal die uitkoms van die ondersoek net aan hulle bekendgemaak word. Dit is hulle keuse of hulle dit aan die publiek beskikbaar wil stel. As hulle nie tevrede is met die bevindinge nie, kan hulle natuurlik ook besluit of hulle die saak verder wil neem.” Majaha het gesê die departement sal na aanleiding van die bevindinge van die ondersoek besluit of daar verdere stappe teen enige van die hospitaalpersoneel gedoen sal word. Zoey word vandag in Kimberley begrawe.